Върви народе, възродени!

Майското слънце свежо те ръси с благодат. В предпразничните дни минаваш край своето училище и чуваш детските гласчета да пеят „Върви народе, възродени!”… Нещо те тегли натам. Портиерът строго те пита коя си, накъде си се запътила. Човекът има право. Обясняваш, че си преподавала в това училище дълги години... Пропуска те.

Ето я твоята класна стая. Зад твоята катедра стои млада, енергична личност. Светът е нейн, катедрата - вечна. Поглежда те, после се запътва към тебе-да не би да си бабата на Стефчо, откога те чака. Не, не си? Жалко, защото той има толкова провинения, че… А, работили сте тука, много мило…

В дирекцията си спомнят за тебе. О, колко добре изглеждаш, какъв свеж вид! Искали са да те поканят за празника, но са нямали телефона, нито адреса ти. Но винаги си добре дошла, трябва да знаеш. Ти толкова си дала на това училище, те винаги те споменават. На вратата се чука и влиза някой, който търси решение на проблема си. Толкова си навътре в нещата, че ти се иска да отвориш уста и да се намесиш. Мечти, стремежи, амбиции, щастливи мигове - всичко твое е тук. До болка позната атмосфера и все пак различна. Отново те убеждават, че изглеждаш свежа... как са внучетата… Отново някой чука настойчиво.

Още веднъж вдъхваш от въздуха, без който не си могла да живееш някога и си тръгваш. Извиняват се, че в тая бъркотия пред празника, нали разбираш, такава залисия е, но ще те чакат на тържеството и винаги когато…

Отначало ти нагорчава, после философски се убеждаваш, че това е животът. Така човечеството върви по стръмния си път поколение след поколение. Предаваме щафетата с треперещи ръце, поемат я младоци със самочувствието на откриватели и господари на света, за да я подадат след време, което се е изнизало така неусетно и жестоко бързо. Ако можехме да го върнем, бихме поправили еди кои си грешки, бихме постигнали…. Но това ще го направят нашите деца - по-умни и по-самонадеяни. Така човечеството изминава пътя на познанието не в рамките на един човешки живот. Иначе докато си бил зад катедрата, или сред децата, или на сцената на живота, не си помисляш за онзи миг, описан по-горе. Той ти се струва далеч в космическите висини.

Прихващаш се за болния си кръст, пристъпяш с болните си крака и си мислиш, че само една глава ти е останала здрава… и любовта към децата.

Припомняш думите на Стефан Цанев, че и младите ще остареят. Поемаш по пътя си и те догонват детските гласове, които те изпълват със свежи чувства - „Върви народе, възродени!”.

Това е един от най-прекрасните спомени от учителската професия, дано учителите имат запас от записи в главите си. Защото в днешната ситуация на пандемия този вид събитие е забранено! Не мога да опиша смесените чувства, които може да изпита човек от този бранш. Но тази година няма да го изпитаме. Нито учители, нито ученици. Да, честитим си празника, но онлайн… Енергията е разделена, емоцията няма същата сила, настроението няма такава празничност. Преминаваме през труден и специфичен период, в който трябва да докажем кои сме и в какво вярваме. И да го обясним на нашите деца. Най-голямо доверие имам на своите учители, които ми показват как да премина през това и ще го направим заедно. Ние отново ще сме заедно!

Честит ден на славянската писменост и култура! Онлайн!

Радостина Манева 10Б клас

ПГСС Белозем